Wie is Debora en seuns? | SARIE
FOTO: verksaf	8 Julie 2015
Wie is Debora en seuns?	deur Phyllis Green
Die verhaal self is suiwer fiktief alhoewel sekere insidente tydens die Blitz in Londen wel plaasgevind het – ware insidente wat ek in die verhaal ingewerk het. Die bronnelys agter in die boek getuig hiervan. Die stimulus van die verhaal was egter die lot van die deursnee buitestander. Mense wat nuut en vreemd op ’n dorp aankom, vind soms dat hulle as buitestanders beskou word. Dit leer mens waardevolle lewenslesse en tog ontstaan wonderlike vriendskappe uit nuwe verhoudings wat mettertyd so opgebou word. Debora Schlagerfeldt en haar gesin is sulke buitestanders. Die bure, Margot Scott en haar ma, is die mense met wie hulle ’n onbreekbare verhouding opbou.
Margot Scott is die ideale persoon om as hooffokaliseerder te gebruik omdat sy so deel het aan al die Schlagerfeldts se lewens. Sy leer almal goed ken en hulle doen en late raak haar ten seerste. Verder glo ek dat ’n enkele perspektief in so ’n historiese roman met sy vele karakters, beter werk. Daarby is Debora en seuns tot ’n mate ook ’n wordingsroman – of dan ’n ‘coming of age’ roman. Margot is bitter jonk en sy, sowel as die drie Schagerfeldt seuns, word vinnig volwasse omdat hulle die oorlog eerstehands beleef. Margot, as fokaliseerder, gee ook ’n interessante blik, dink ek, op die ontstaan en groei van die vakgebied fisioterapie.
Enige professionele skrywer moet ’n sekere roetine hê. Ek skryf soggens en smiddae tot sowat 6 uur smiddae. Nee, ek kry nie werklik skrywersblok nie. Ek kry wel tye wat ek minder geesdriftig voel oor die harde werk – want skryf is baie harde werk. Nogtans is dit vir my lekker en wil ek niks anders doen nie.